മുന്പില് സച്ചിന് മാത്രം, ഹെയ്ഡനെയും സുനില് ഗാവസ്കറെയും പിന്നിലാക്കി രോഹിത് ശര്മ്മ അന്താരാഷ്ട്ര ക്രിക്കറ്റില് മറ്റൊരു തകര്പ്പന് റെക്കോര്ഡ് കൂടെ സ്വന്തം പേരില് കുറിച്ച് ഇന്ത്യന് ഓപ്പണര് രോഹിത് ശര്മ്മ. ഇംഗ്ലണ്ടിനെതിരായ നാലാം ടെസ്റ്റിലെ രണ്ടാം ഇന്നിങ്സില് ആന്ഡേഴ്സനെതിരെ മനോഹരമായ സ്ട്രെയ്റ്റ് ഡ്രൈവ് പായിച്ചുകൊണ്ടാണ് ഈ നാഴികക്കല്ല് രോഹിത് ശര്മ്മ പിന്നിട്ടത്. Picture Source : Twitter BCCI ഓവലില് നടക്കുന്ന ടെസ്റ്റിലെ രണ്ടാം ഇന്നിങ്സില് 25 റണ്സ് പിന്നിട്ടതോടെ അന്താരാഷ്ട്ര ക്രിക്കറ്റില് ഓപ്പണറായി 11,000 റണ്സ് പൂര്ത്തിയാക്കിയിരിക്കുകയാണ് രോഹിത് ശര്മ്മ. വെറും 246 ഇന്നിങ്സില് നിന്നാണ് രോഹിത് ശര്മ്മ ഓപ്പണറായി 11000 റണ്സ് അന്താരാഷ്ട്ര ക്രിക്കറ്റില് നേടിയിരിക്കുന്നത്. ഇതോടെ അന്താരാഷ്ട്ര ക്രിക്കറ്റില് ഓപ്പണറായി ഏറ്റവും വേഗത്തില് 11000 റണ്സ് നേടിയവരുടെ പട്ടികയില് ഇതിഹാസ താരങ്ങളായ മാത്യൂ ഹെയ്ഡന്, സുനില് ഗാവസ്കര് എന്നിവരെ പിന്നിലാക്കി രോഹിത് രണ്ടാം സ്ഥാനത്തെത്തി. Picture Source : Twitter BCCI 251 ഇന്നിങ്സില് നിന്നുമാണ് ഹെയ്ഡന് 11000 റണ്സ് നേടിയിരുന്നത്. സുനില് ഗാവസ്കറാകട്ടെ 251 ഇന്നിങ്സില് നിന്നാണ് ഓപ്പണറായി 11000 റണ്സ് നേടിയത്. 241 ഇന്നിങ്സില് നിന്നും ഓപ്പണറായി 11,000 റണ്സ് നേടിയ സച്ചിന് ടെണ്ടുല്ക്കറാണ് ഈ നേട്ടത്തില് തലപത്തുള്ളത്. Picture Source : Twitter BCCI നേരത്തെ രണ്ടാം ഇന്നിങ്സില് 11 റണ്സ് പിന്നിട്ടതിന് പുറകെ അന്താരാഷ്ട്ര ക്രിക്കറ്റില് 15,000 റണ്സ് രോഹിത് ശര്മ്മ പൂര്ത്തിയാക്കിയിരുന്നു. അന്താരാഷ്ട്ര ക്രിക്കറ്റില് 15,000 റണ്സ് നേടുന്ന എട്ടാമത്തെ ഇന്ത്യന് ബാറ്റ്സ്മാനാണ് ഹിറ്റ്മാന്. സച്ചിന് ടെണ്ടുല്ക്കര്, രാഹുല് ദ്രാവിഡ്, സൗരവ് ഗാംഗുലി, വീരേന്ദര് സെവാഗ്, മൊഹമ്മദ് അസറുദീന്, വിരാട് കോഹ്ലി, എം എസ് ധോണി എന്നിവരാണ് രോഹിത് ശര്മ്മ മുന്പ് ഈ നേട്ടം കൈവരിച്ചിട്ടുള്ള ഇന്ത്യന് ബാറ്റ്സ്മാന്മാര്. Picture Source : Twitter BCCI 2007 ല് അന്താരാഷ്ട്ര ക്രിക്കറ്റില് അരങ്ങേറ്റം കുറിച്ചുവെങ്കിലും 2013 ലാണ് ഓപ്പണറായി പുതിയ ഇന്നിങ്സിന് രോഹിത് ശര്മ്മ തുടക്കം കുറിച്ചത്. ശേഷം 2019 ലാണ് ടെസ്റ്റില് ഓപ്പണറായി ഇറങ്ങാന് രോഹിത് ശര്മ്മയ്ക്ക് അവസരം ലഭിച്ചത്. അതിന് ശേഷം തകര്പ്പന് പ്രകടനം ഇന്ത്യയ്ക്കായി പുറത്തെടുത്ത രോഹിത് ശര്മ്മ ടെസ്റ്റ് റാങ്കിങില് ഏറ്റവും ഉയര്ന്ന റാങ്കിലുള്ള ഇന്ത്യന് ബാറ്റ്സ്മാനായി മാറുകയും ചെയ്തു. നിലവില് ടെസ്റ്റ് റാങ്കിങില് അഞ്ചാം സ്ഥാനത്താണ് ഹിറ്റ്മാനുള്ളത്. Picture Source : Twitter BCCI